Син преварио мајку
Био је некакав човјек у суду савјетник, па вазда кад би пошао у суд, водио би собом једног свог синчића, којему је вазда пријетио, ако икоме каже што се у суду говори, да ће га жестоко избити и никада више собом повести. Један дан дође прије оца кући, а мајка га почне молити и митити да јој каже што се данас у суду саборисало, заклињући му се да не ће никоме казати, а син у шали рече: богме мајко, зло и наопако за тебе и за све жене, договорише се и потписаше да по сада могу сви људи по двије жене држати. Кад она то чује, скочи као бијесна те окупи све жене удате па с њима трчи у суд, и свака од њих узме по један камен па к судницима, те повичу: писмо оно бацајте, што сте јутрос писали, док нијесте остали грдни и срамотни. — Какво писмо? Бог с вама и анђели божји! што вам је данас жене? — Оно, да сваки муж може држати по двије жене. — Почну се они сви смијати и подругивати, а она жена спази да је син преварио, поврати се са женама говорећи им: платиће он то мене, ако мајка не цркне.

Извор 
Врчевић, В. 1868. Српске народне приповијетке понајвише кратке и шаљиве. Биоград: Српско учено друштво. стр. 12.

Српске народне приповетке
Народне шаљиве приче